b'\n_START_ARTICLE_\nKapodimont\xc4\x97s muziejus\n_START_SECTION_\nIstorija\n_START_PARAGRAPH_\nDabartinis muziejaus pastatas i\xc5\xa1 prad\xc5\xbei\xc5\xb3 buvo sumanytas 1734 m., kaip Neapolio karali\xc5\xb3 med\xc5\xbeiokl\xc4\x97s rezidencija \xc5\xa1alia Neapolio esan\xc4\x8diame mi\xc5\xa1ke (\xc5\xa1iuo metu Kapodimont\xc4\x97s parkas). Ta\xc4\x8diau u\xc5\xbesakovas, karalius Karolis III-asis persigalvojo ir nusprend\xc4\x97 pastat\xc4\x85 paversti naujaisiais karali\xc5\xa1kaisiais r\xc5\xabmais. Tam \xc4\xaftakos tur\xc4\x97jo tai, kad karalius netur\xc4\x97jo tinkamo pastato savo motinos El\xc5\xbebietos Farnez\xc4\x97s meno kolekcijai. Pastato statybos prasid\xc4\x97jo 1738 m. pagal architekto Giovani Antonio Medrano projekt\xc4\x85 ir baigtos 1743 m. Netoliese buvo \xc4\xafkurtos dirbtuv\xc4\x97s, kuriose buvo gaminamas garsusis Kapodimont\xc4\x97s porcelianas. \xc4\xae muziejaus kolekcijas buvo \xc4\xaftrauktos Farnezi\xc5\xb3 ir Burbon\xc5\xb3 (it. Borbon\xc4\x97s) meno kolekcijos, buvusios Neapolyje. Karalius rinko meno darbus, esan\xc4\x8dius Neapolio ba\xc5\xbeny\xc4\x8diose ir savo meto Neapolio dailinink\xc5\xb3 k\xc5\xabrinius. Karoliui III-ajam tapus Ispanijos karaliumi, pastato pl\xc4\x97tra sustojo._NEWLINE_Napoleono hegemonijos 1806-1815 m. laikotarpiu r\xc5\xabmai buvo oficiali Napoleono vietinink\xc5\xb3, \xc5\xbdozefo Bonaparto ir Joachimo Miurato, rezidencija, o kolekcija perkelta \xc4\xaf dabartinio Neapolio nacionalinio archeologijos muziejaus pastat\xc4\x85. 1815 m. vald\xc5\xbeia buvo gr\xc4\x85\xc5\xbeinta karaliui Ferdinandui IV-ajam. Galutin\xc4\x97s r\xc5\xabm\xc5\xb3 statybos ir vidinis dekoravimas baigtas 1840 m. Tuo pat metu pastate \xc4\xafkurdinta to laikme\xc4\x8dio Neapolio dail\xc4\x97s galerija. 1861 m. r\xc5\xabmus per\xc4\x97m\xc4\x97 Savojos dinastijos Neapolio valdovai, kurie toliau pl\xc4\x97t\xc4\x97 meno kolekcij\xc4\x85. 1920 m. pastatas per\xc4\x97jo valstyb\xc4\x97s nuosavyb\xc4\x97n. 1957 m. buvo oficialiai atidarytas muziejus, \xc4\xaf j\xc4\xaf gr\xc4\x85\xc5\xbeinti Napoleono valdymo metu i\xc5\xa1keldinti darbai. Po met\xc5\xb3 Mario de Ciccio padovanojo apie 1300 porceliano, majolikos ir kt. k\xc5\xabrini\xc5\xb3. 1960 m. Neapolio banko surinkti meno k\xc5\xabriniai buvo perkelti \xc4\xaf muziej\xc5\xb3.\n_START_SECTION_\nGalerijos eksponatai\n_START_PARAGRAPH_\nMuziejaus kolekcij\xc5\xb3 pagrind\xc4\x85 sudaro Farnezi\xc5\xb3 ir Burbon\xc5\xb3 gimini\xc5\xb3 meno kolekcijos, kauptos Neapolyje, Romoje ir Parmoje. V\xc4\x97liau prie j\xc5\xb3 prijungta Bord\xc5\xbeij\xc5\xb3 kolekcija. Be reik\xc5\xa1ming\xc5\xb3 ital\xc5\xb3 renesanso ir baroko dailinink\xc5\xb3 darb\xc5\xb3, kolekcijose yra garsi\xc5\xb3 flamand\xc5\xb3 tapytoj\xc5\xb3 paveiksl\xc5\xb3. Karavad\xc5\xbeas, Ticianas, Rafaelis, Maza\xc4\x8das, Chos\xc4\x97 de Ribera, Piteris Breigelis Vyresnysis \xe2\x88\x92 tik dalis garsi\xc5\xb3 k\xc5\xabr\xc4\x97j\xc5\xb3, kurie reprezentuoti muziejuje. Kapodimont\xc4\x97s muziejus yra vienas i\xc5\xa1 nedaugelio muziej\xc5\xb3, kuriame senov\xc4\x97s meno darbai eksponuojami kartu su \xc5\xa1iuolaikinio meno pavyzd\xc5\xbeiais. Muziejuje yra reik\xc5\xa1minga skulpt\xc5\xabr\xc5\xb3, porceliano, tekstil\xc4\x97s darb\xc5\xb3 ekspozicija, ginkl\xc5\xb3 kolekcija, fotografijos galerija. Tarp porceliano, be Kapodimont\xc4\x97s, yra Sevro, Vienos, Maiseno porceliano pavyzd\xc5\xbei\xc5\xb3. Svarbi flamand\xc5\xb3 gobelen\xc5\xb3 kolekcija. Atskiros galerijos yra skirtos Neapoliui ir Neapolio dailininkams.'